ไอซีบีซีรุกปล่อยกู้เครื่องบิน
ให้ลีสซิ่งแอร์เอเชีย2.1พันล.ซื้อแอร์บัส เจาะตลาดผู้ประกอบการขยายสินเชื่อ
31 พ.ค. 2556

ให้ลีสซิ่งแอร์เอเชีย2.1พันล.ซื้อแอร์บัส เจาะตลาดผู้ประกอบการขยายสินเชื่อ
ลีสซิ่งไอซีบีซี สยายปีกรุกจับผู้ประกอบการ ปล่อยกู้แอร์เอเชีย 2,100 ล้านบาท ซื้อแอร์บัสใหม่ 2 ลำ
นางองอาจ วรฉัตรธาร กรรมการผู้จัดการ บริษัท ลีสซิ่งไอซีบีซี (ไทย) เปิดเผยว่า บริษัทได้ขยายธุรกิจใหม่ด้วยการปล่อยสินเชื่อเช่าซื้อเครื่องบินวงเงิน 2,100 ล้านบาท ให้กับบริษัท ไทยแอร์เอเชีย เพื่อซื้อเครื่องบินแอร์บัส เอ320 รุ่นใหม่ จำนวน 2 ลำ โดยมีระยะเวลาผ่อนชำระทั้งหมด 12 ปี 
ทั้งนี้ เพื่อให้สอดคล้องกับแผนขยายธุรกิจของบริษัทในปีนี้ที่ต้องการขยายตลาดมายังกลุ่มลูกค้าผู้ประกอบการมากขึ้น และคาดว่าไตรมาสแรกปีหน้าสัดส่วนลูกค้าผู้ประกอบการจะขึ้นมาอยู่ที่ 20% และลูกค้าเช่าซื้อรถยนต์รายย่อยลดลงไปอยู่ที่ 80% จากปัจจุบันลูกค้าผู้ประกอบการอยู่ที่ 15% และลูกค้าเช่าซื้อรถยนต์รายย่อยอยู่ที่ 85%
 
“ปีนี้เราต้องการขยายตลาดมายังลูกค้าผู้ประกอบการมากขึ้น เพื่อให้สอดคล้องกับสถานการณ์ในปัจจุบัน และภาครัฐเองก็มีนโยบายขยายการลงทุนอย่างต่อเนื่อง ก็จะทำให้ผู้ประกอบการต้องขยายงานตามไปด้วย จึงเป็นโอกาสที่ดีของเรา โดยเฉพาะสินเชื่อรถเครน รถบรรทุกที่เกี่ยวกับระบบโลจิสติกส์ อย่างล่าสุดก็สายการบินแอร์เอเชีย” นายองอาจ กล่าว
สำหรับผลการดำเนินงานในช่วง 4 เดือนแรกของปีนี้ บริษัทปล่อยสินเชื่อใหม่ได้ 11,843 ล้านบาท เพิ่มขึ้น 76% และมีกำไรสุทธิ 107 ล้านบาท เพิ่มขึ้น 53% เมื่อเทียบกับช่วงเดียวกันของปีก่อน โดยหนี้ไม่ก่อให้เกิดรายได้หรือเอ็นพีแอล อยู่ที่ 1.3% ลดลงเมื่อเทียบกับช่วงเดียวกันของปีก่อนอยู่ที่ 2.2%
อย่างไรก็ตาม ในปีนี้มั่นใจว่าจะปล่อยสินเชื่อใหม่ได้ตามเป้า 2.5 หมื่นล้านบาท มีกำไรสุทธิ 363 ล้านบาท และมีสินทรัพย์เพิ่มขึ้นเป็น 5.5 หมื่นล้านบาท จากปัจจุบันสินทรัพย์อยู่ที่ 5.1 หมื่นล้านบาท
นายองอาจ กล่าวว่า ส่วนเรื่องทิศทางอัตราดอกเบี้ยนั้น บริษัทขอเป็นผู้ตามบริษัทขนาดใหญ่ที่เป็นเจ้าตลาดอยู่ดีกว่า ซึ่งหากต้องมีการปรับลดดอกเบี้ยลง ก็คงเกิดจากภาวะการแข่งขันเป็นหลัก เนื่องจากปัจจุบันดอกเบี้ยรถป้ายแดงก็อยู่ในอัตราที่ต่ำอยู่แล้ว
นายทัศพล แบเลเว็ลด์ ประธานเจ้าหน้าที่บริหาร บริษัท ไทยแอร์เอเชีย กล่าวว่า การซื้อเครื่องบินใหม่ดังกล่าว เพื่อนำมาใช้เสริมสร้างเครือข่ายการบินทั้งในประเทศและต่างประเทศให้มากขึ้น ซึ่งในปีนี้มีแผนซื้อเครื่องบินใหม่อีก 8 ลำ โดยได้รับส่งมอบมาแล้ว 2 ลำ ส่วนที่เหลืออยู่ระหว่างดำเนินการและเปิดโอกาสให้กับสถาบันการเงินทุกรายเข้ามาปล่อยสินเชื่อเช่าซื้อให้